A Bizottság 2389/94/EK rendelete
(1994. szeptember 30.)
a 774/94/EK tanácsi rendeletben előírt behozatali szabályoknak a baromfihús-ágazatban történő alkalmazása részletes szabályainak megállapításáról szóló 1431/94/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kiváló minőségű marhahúsra, sertéshúsra, baromfihúsra, búzára és kétszeresre, korpára, korpás lisztre és más maradékra előírt egyes közösségi vámkontingensek megnyitására és kezelésére vonatkozó rendelkezésekről szóló, 1994. március 29-i 774/94/EK tanácsi rendeletre [1] és különösen annak 7. cikkére,
tekintettel a legutóbb az 1574/93/EGK bizottsági rendelettel [2] módosított, a baromfihús piacának közös szervezéséről szóló, 1975. október 29-i 2777/75/EGK tanácsi rendeletre [3] és különösen annak 15. cikkére,
mivel az 1431/94/EK bizottsági rendelet [4] részletes szabályokat állapít meg a 774/94/EK rendelet által előírt behozatali rendszernek a baromfihús-ágazatban való alkalmazására vonatkozóan;
mivel a spekuláció megelőzése érdekében módosítani kell a rendszerhez való hozzáférés feltételeit;
mivel a szerzett tapasztalatok alapján egy hónappal előbbre kell hozni azt az időszakot, amelyen belül az engedélykérelmek benyújtandók, hogy a kontingensek az egyes időszakok kezdetétől kihasználhatók legyenek, semmint - ahogy az a jelenlegi helyzet szerint van - az egyes időszakok első hónapjának végétől;
mivel az 1431/94/EK rendelet alapján behozott termékek származásának ismertnek kell lennie;
mivel ezeket a rendelkezéseket a lehető leggyorsabban be kell vezetni, noha egyes intézkedések nem biztos, hogy azonnal alkalmazhatók;
mivel az e rendeletben előírt rendelkezések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1 cikk
Az 1431/94/EK rendelet a következőképpen módosul:
1. A 3. cikk a) pontja helyébe a következő rendelkezés lép:
"a) A behozatali engedély kérelmezőjének természetes vagy jogi személynek kell lennie, aki a kérelem benyújtásakor a tagállam hatáskörrel rendelkező hatósága előtt hitelt érdemlően bizonyítja, hogy az engedélykérelem benyújtásának évét megelőző két naptári évben (terméksúlyban) legalább 25 tonnányit importált vagy exportált a 0207, 160231 vagy az 160239 KN-kód alá tartozó termékekből. A termékeiket végső felhasználóknak értékesítő kiskereskedelmi vállalkozások, illetve éttermek azonban e rendszer kedvezményezettjeinek köréből ki vannak zárva."
2. A 4. cikk (1) bekezdése első albekezdésének helyébe a következő rendelkezés lép:
"(1) Az engedélykérelem a 2. cikkben meghatározott egyes időszakokat megelőző hónap első 10 napján nyújtható be."
3. Az 1431/94/EK rendelet III. mellékletének helyébe e rendelet melléklete lép.
2 cikk
Ez a rendelet 1994. október 1-jén lép hatályba.
Az 1. cikk (2) bekezdését azonban 1995. március 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. szeptember 30-án.